Polyamori

Polyamori (av gammelgresk πολύ poly-, «mange» og latin  amor, kjærlighet) eller flerforhold er betegnelsen for å ha eller ønske å ha flere enn én informert og samtykkende partner. Personer som betegner seg som polyamorøse søker forhold utenfor den monogame malen for kjærlighetsforhold.

Mennesker som er i stand til å ha slike forhold, betegner seg selv som «polyamorøse», i dagligtale gjerne forkortet til «poly». Begrepet benyttes av og til i videre forstand når det henvises til seksuelle forhold eller kjærlighetsforhold som ikke er seksuelt eksklusive, men det er uenighet om hvor bredt det gjelder. Begrepet kan også brukes som et paraplybegrep som omfatter polygami, polyseksualitet, polyfidelitet (trofasthet til flere) og alle aspekter ved kjærligheten, mer eller mindre løsrevet fra de andre, så lenge det er snakk om flere involverte.

Polyamori betegner også et nettverk eller en subkultur, hvor de involverte ønsker og velger åpne forhold, og hvor man gir hverandre støtte gjennom samtaler og utveksling av erfaringer.

Polyamori setter spørsmålstegn ved parforhold som den eneste samlivsform, og åpner for at de involverte kan ha flere kjærlighetsforhold samtidig.

 Terminologi 

Akkurat som «Internett» er polyamori en moderne orddannelse og sammensatt av det greske «poly» for mange og det latinske «amor» for «kjærlighet». Ordet ble skapt uavhengig av flere personer. Morning Glory Zell-Ravenheart var en av de som benyttet ordet første gang på engelsk i artikkelen «A Bouquet of Lovers» (1990). Utbredelsen av begrepet ble fremmet av Jennifer Wesp, som i 1992 grunnla Usenet-nyhetsgruppen Alt.polyamory.

I 1999 bad utgiverne av Oxford English Dictionary Morning Glory Zell-Ravenheart om en definisjon av ordet, som likevel ikke ble benyttet. Definisjonen lød:

«Praksis, tilstand eller evne til å føre flere kjærlige og seksuelle forhold på samme tid, med alle involvertes fulle inneforståelse og viten.»

Denne definisjonen er inkluderende, og utelukker dermed bevisst ikke for eksempel  «swinging», så sant de som bedriver dette gjerne vil identifiseres med polyamori. Mange swingere har tette vennskapelige forhold med sine sexpartnere. Mange mennesker innenfor swinging og polyamori ser begge deler som en integrert del i åpen omgang med nærhet, tillit og seksualitet. De fremherskende elementer i polyamori er «flere enn én» og «kjærlig». Det betyr at de involverte i slike forhold bør ha en kjærlig og omsorgsfull relasjon til de mennesker som er en del av forholdet. Dermed er begrepet ikke beregnet til å brukes på forhold eller praksis, som utelukkende bygger på sex, orgier, prostitusjon, utroskap, sidesprang, seriemonogami eller partnerbytte.

 Avgrensning 
Det er en markant forskjell mellom polyamori og begrepet polygami. Fremfor alt er polyamori ikke bundet til en samfunnsinstitusjon som ekteskapet. Som en logisk konsekvens skulle et kjærlighetsforhold mellom to mennesker i virkeligheten betegnes som «monoamori» istedenfor monogami. Og istedenfor å bruke ordet monogam, skulle ordet monoamorøs brukes som en motsetning til polyamorøs. Ofte brukes likevel ordet «polygami» om polyamorøse forhold, da det har vært det mest kjente og etablerte ordet for slike fenomener.

 Generelt 
Mennesker som regner seg som polyamorøse, oppfatter og erfarer det som helt naturlig at man kan ha kjærlighetsforhold til flere personer samtidig. De setter spørsmålstegn ved om parforholdet eller ekteskapet skal være den eneste legitime samlivsform. Slik polyamorøse mennesker ser det, kan kjærlighet oppstå mellom flere mennesker på hver sin måte.

Orienteringen mot polyamori ses av noen mennesker som et valg. De fleste polyamorøse anser likevel sin preferanse for å være en slags «programmering».

 Variasjoner 

Polyamorøse forhold kan leves i forskjellige former. Noen ganger finner man et primært forhold hos et samlevende par, der begge partnere har forskjellige, intensive forhold ved siden av (åpent ekteskap). Det er også mulig at en gruppe mennesker danner et eksklusivt nettverk, hvor man kun har kjærlighetsforhold med hverandre (polyfidelity). Også partnerskap mellom flere enn to mennesker (gruppeekteskap), forholdsnettverk mellom ikke samboende personer (intime nettverk) samt utvidede vennskapsforhold kan iakttas. Også kjærlige forhold, som ikke inkluderer sex – for eksempel fordi det ville være å krenke en avtale fra et annet forhold – kan betegnes som polyamorøse. En utførlig skildring av forskjellige forholdsformer, kan man finne i Dossie Eastons og Catherine Liszts bok The Ethical Slut.

 Polyamori som subkultur 
I praksis danner polyamori i dag en subkultur, som tildels er organisert ved hjelp av internett, dels via regionale møter hvor erfaringer utveksles. En høy prosentandel av denne subkulturen er biseksuelt orientert, men det finnes alle seksuelle orienteringer.

 Polyamori i Norge 
I Norge bruker mange polyamorøse forumet PolyNorge. Her diskuteres polyamori med alle dens ulike uttrykksformer.

Se også
 Kerista
 Kompersjon
 Terminologi innen polyamori
 Ikke-monogami

Kilder
 Commitment in Polyamorous Relationships Avhandling av Elaine Cook (2005)
  Polyamory—What it is and what it isn't Electronic Journal of Human Sexuality, Volume 6, February 27, 2003. Kjernebegreper og perspektiver av  Derek McCullough og David S. Hall, Ph.D.
 What's all this NRE stuff, anyway? Artikkel om "Ny forholdsenergi" av Zhahai Stewart
Xeromag's Poly Glossary

Litteratur
Dossie Easton og Catherine A. Liszt: The Ethical Slut: A Guide to Infinite Sexual Possibilities, 1998
Anthony Ravenscroft: Polyamory: Roadmaps for the Clueless & Hopeful, 2004
Deborah M. Anapol: Love without Limits. The Quest for Sustainable Intimate Relationships, 1992
Peter J. Benson: The Polyamory Handbook: A User's Guide, 2008
Robert Heinlein: Stranger in a strange land. 1961. Roman om alternative samlivsformer.
Anja Lysholm: Hvem er du utro? -en anderledes bog om kærlighed og utroskab. 2009 

Eksterne lenker
 PolyNorge Norsk forum for polyamorøse

Kategori:Sosiologi
Kategori:Psykologi
Kategori:Seksualitet
 Polyamori